Siis leidis keegi riigimetsa asjapulk, et oma palgal raietöölisi pidada on liiga tülikas, laseme nad lahti ja las tulevad FIEdena tööle. Muretsevad ise oma varustuse ja maksude pärast. Metsaülematele anti käsk ükskõik mil moel meestest lahti saada ja kui  metskond pääses koondamisraha maksmisest, oli veel eriti hea. Seega sunniti mehi erinevate ähvardustega (alandame palka, jätame varustusest ilma jms.) lahkumisavaldusi kirjutama. Et selline asi on lubamatu, seda tolle aja töömehed ei teadnud. Mitte keegi neist polnud töölepinguseadust isegi kaugelt näinud. Polnud levinud tol ajal internet, kust seadusepügalaid uurida ja keegi ilmselt selle peale ei tulnudki, et Riigi Teatajaid külaraamatukokku uurima minna. Ja kus tööinimesel see aegki. Niimoodi nad siis  järgemööda lahkumisavaldusi kirjutasidki. Kaasa saadi küll varustus, kuid selle jääkväärtus tuli ikkagi palgast või puhkusekompensatsioonist kinni maksta.